Blot en enkelt dag nåede Sverigedemokraternas annoncekampagne i Stockholm at få lov at blive hængende, før unge demonstranter her til aften fik nok af anti-tiggeri-budskabet og fjernede reklamen fra undergrundsstationen Östermalm i Stockholm til stor jubel fra de fremmødte demonstranter.

Svensk politi har nu evakueret hele stationen, skriver flere svenske medier – heriblandt SVT.

Demonstrationen tegnede ellers indledningsvist til at blive fredelig, da de unge mødte op for at markere deres utilfredshed med annoncekampagnen, hvori højrefløjspartiet Sverigedemokraterna på engelsk siger undskyld til turisterne for tiggeriet i landet. En undskyldning, der samtidig er et angreb på den siddende svenske regering, som beskyldes for at ikke at have gjort nok for at løse problemerne.

Læs også : Svensk højrefløjsparti undskylder for tiggeri i annoncer til turister

Ifølge svensk politi udviklede demonstrationen sig fra at være fredelig til at mindst 200 personer gik ind på stationen Östermalm, hvor de pillede reklamen ned fra loftet.

- Det er noget rodet lige nu, men vi har alt under kontrol, siger Lars Byström fra Stockholms Politi til SVT.

SD: Annoncen skal op igen

Sverigedemokraterna siger til den svenske avis Expressen, at det kræver annoncen tilbage på stationen igen i morgen.

- Vi har bedt SL (Stockholms Lokaltrafik, red.) om at sætte plakaterne op igen, og det skal ske senest i morgen. Hvis det er muligt at identificere dem, der har ødelagt plakaterne, vil vi holde dem ansvarlige, siger pressemedarbejder Henrik Vinge til avisen.

Men i trafikselskabet slår man nu tvivl om, hvorvidt reklamerne kommer op igen.

- Vi mødes i morgen og diskuterer situationen. Nogle af vores politiske ledere har udtryk, at de gerne vil gennemgå vores annonceringspolitikker, men det må de selv redegøre for, siger SL’s pressechef Thomas Silvander til avisen.